《送庸斋赴召》
宋代·高斯得

宗臣一去今三年，玉堂诏许还坡仙。
党魁久屈再徽用，识与不识皆欢颜。
先生出处固有道，诸公进说徒啾喧。
或云时事正孔棘，百万生灵皆倒悬。
公卿唯阿固权位，阉戚盘互拿金钱。
三垂蹙蹙迫军垒，万口嗸嗸愁实田。
南交黠寇谋斡腹，东海逆雏方聚船。
奈何揖逊救焚溺，同姓体国宁其然。
或云大老世模楷，晚节要同金石坚。
不闻鸣犊反潜圣，况复白驹遗众贤。
济川必待蒸徒楫，倾否亦资茅茹连。
试看醉翁门下土，当今谁者居清联。
角巾支杖亟还里，览辉翔集毋轻前。
我当静虑为折衷，咄此二议何其偏。
卦爻时义各有当，圣贤出处无非天。
五真应二泰可致，四不求初屯岂亨。
要知君相诚与否，卓识谅已穷几先。
苟能举国听夫子，虽不俟驾何尤焉。
严风吹衣落闽土，幸与盟主相周旋。
酒边抵掌谈世事，爱君忧国固拳拳。
鸿飞遵诸望不及，中夜起坐徒烦煎。
心乎爱矣思有助，斐然狂简成兹篇。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。